Almindelig boghvede er frø­ene fra en plante i samme familie som rabarber. Den har altså ikke noget med hvede at gøre og indeholder ikke gluten. Herhjemme har boghvede været dyrket siden 1500-tallet, selv om den først er blevet rigtig populær de senere år. Proteinet i boghvede har en høj biologisk værdi, hvilket betyder, at det dækker dit behov for de forskellige aminosyrer godt. Boghvede indeholder også en hel del vitamin E. Pasta med boghvede kan købes på nettet og i specialbutikker. Hel boghvede er god i sammenkogte retter, deller, salater, supper eller kogt og serveret som alternativ til ris. Den kan laves til sprød knas som topping på salater, morgenmad og desserter eller blandes i granola. Knækket boghvede kan bruges i både bagværk og grød. Boghvedeflager er et alternativ til havregryn. Boghvedemel er god til pandekager, kager og brød, blandt andet blinier som er boghvedepandekager. Sobanudler med boghvede er kendt fra det japanske køkken.